โลกมองไทย
เว็บไซต์ข่าวท่องเที่ยวในภูมิภาคเอเชียอย่าง อี ทราเวล แบล็กบอร์ด เอเชีย ระบุว่า
12 เม.ย. 2556

เว็บไซต์ข่าวท่องเที่ยวในภูมิภาคเอเชียอย่าง อี ทราเวล แบล็กบอร์ด เอเชีย ระบุว่า ประเทศไทย จุดหมายปลายทางยอดนิยมของนักท่องเที่ยวส่วนใหญ่ได้รับรางวัลการันตีอีกครั้ง เมื่อการประกาศผลรางวัลตัวเลือกของนักท่องเที่ยวประจำปี 2556 โดยทริปแอดไวเซอร์ (ทีเอ) เว็บไซต์ข้อมูลข่าวสารด้านการท่องเที่ยวยอดนิยม ชี้ชัดว่า แหล่งท่องเที่ยวของไทยประเภทเกาะ กวาดรางวัลได้มากถึง 40%
ทั้งนี้ 10 สุดยอดเกาะแห่งเอเชีย อันดับ 1 ที่ได้รับการโหวตจากนักเที่ยวทั่วโลกก็คือ เกาะเต่า ใน จ.สุราษฎร์ธานี ของไทย โดยทีเอให้เหตุผลว่า ด้วยหาดทรายสีขาวท่ามกลางวงล้อมของขุนเขา พร้อมรับความอบอุ่นจากแสงแดดกว่า 300 วันต่อปี เพียงแค่นี้ก็ถือเป็นบัตรเชิญชั้นยอดชวนให้เอนกายผ่อนคลายยามบ่ายได้ไม่ยากเย็น
ด้านเกาะลันตา จ.กระบี่ รั้งอันดับ 3 โดยเป็นสถานที่ที่สวยงามและแสนวิเศษสำหรับการดำน้ำชมปะการังและสิ่งมีชีวิตในโลกใต้ทะเล แถมยังมีทัศนียภาพระดับตำนานอย่างภาพพระอาทิตย์ตกดินที่สร้างความประทับใจไม่รู้ลืม
ขณะที่จังหวัดชายทะเลทางใต้ยอดนิยมเสมอและมีภูมิประเทศเป็นเกาะอย่างภูเก็ต ได้รับเสียงโหวตท่วมท้นมาเป็นอันดับ 6 โดยทีเอเปรียบเทียบว่า ภูเก็ตแห่งนี้เสมือนสายรุ้งเจ็ดสี ที่มีแหล่งท่องเที่ยวหลากสีสันให้สัมผัส ไม่ว่าจะเป็นสีฟ้าของท้องทะเล สีชมพูของพระอาทิตย์ยามเย็น และสีส้มของขบวนพระสงฆ์ยามบิณฑบาต
เกาะสมุย แหล่งหย่อนใจแห่งชายฝั่งตะวันออก ได้รั้งตำแหน่งสุดยอดเกาะแห่งเอเชียในอันดับ 7 โดยทีเอให้คำจำกัดความว่า ไม่มีอะไรแจ๋วไปกว่าการที่ตระหนักได้ว่าตนเองกำลังยืนอยู่บนเกาะที่งดงามแห่งนี้
ทั้งนี้ การประกาศผลรางวัลของทีเอในครั้งนี้ มีเกณฑ์ตัดสินจากการโหวตลงคะแนนของนักท่องเที่ยวและการสำรวจความเห็นจากบรรดาโรงแรมและร้านอาหารชั้นนำทั่วโลก ในช่วงระยะเวลา 12 เดือน โดยปีที่ผ่านมามีเกาะน้อยใหญ่มากกว่า 100 เกาะเข้าร่วมการพิจารณา
สำหรับสุดยอดเกาะน่าเที่ยวของโลกนั้น 3 อันดับแรกตกเป็นของประเทศเบลีซ บริเวณฝั่งตะวันออกของอเมริกากลาง เกาะเวอร์จิน ไอส์แลนด์ ในสหรัฐ และเกาะเฟรนช์โปลินีเซีย ขณะที่เกาะหนึ่งเดียวในเอเชียที่สามารถติด 1 ใน 10 อันดับสุดยอดเกาะน่าเที่ยวของโลกประจำปี 2556 ไปครองได้ก็คือ เกาะเต่าของไทย โดยได้รับการโหวตให้อยู่ในอันดับ 8
ในส่วน 2 อันดับสุดท้ายของสุดยอดเกาะน่าเที่ยวแห่งเอเชียในปี 2556 นี้ ตกเป็นของเกาะแฮฟล็อก บนทะเลอันดามัน และเกาะนิโคบาร์ ซึ่งทั้งสองแห่งนี้อยู่ในประเทศอินเดีย
อี ทราเวล แบล็กบอร์ด เอเชีย เปิดเผยว่า รางวัลระดับโลกที่ประเทศไทยได้รับในครั้งนี้ ถือเป็นอีกหนึ่งเกียรติประวัติยืนยันในคุณภาพด้านการท่องเที่ยวของไทยว่าเป็นเลิศ โดยขณะที่จุดหมายปลายทางประเภทเกาะและทะเลยังคงได้รับความนิยมเป็นอันดับ 1 อยู่เสมอ จังหวัดใหญ่ๆ หัวเมืองหลักๆ และแหล่งท่องเที่ยวประเภทป่าเขาทางตอนเหนือของประเทศก็ได้รับความนิยมเพิ่มขึ้นเรื่อยๆ เช่นกัน